**Pentsa zer den bizitzeko diru-sarrerarik ez izatea.**

Zoritxarrez, gaur egun pertsona askok ez du behar larregi pentsatzerik egoera honetaz, egunero bizi delako larritasun honekin, aspalditik gainera. Krisiaren urte hauetan, datuen arabera, 489.447 pertsona daude pobrezia eta gizarte-bazterkeria arriskuan. Krisiaren aurreko urteetatik baino 104.360 pertsona gehiago.

Datu hauek ikusita argi dago pobrezian sartzeko zoria zabaldu egin dela. Arrisku hau hurbildu egin zaigu, gure etorkizuna eta ziurtasunak zalantzan jarririk.

Eguneroko beharrizanei aurre egiteko arazo ekonomiko larriak edukitzeko (hori da, azken finean, pobrezia egoeran egotea) arrisku gehiago daukagu, batez be, enplegu munduan sortzen ari diren aldaketa sakonak direla eta. Epe luzean enplegu aukerarik eza, enplegu oso ezegonkorra , baldintza kaxkarrekin askotan, … arazo hauek gure ziurtasun ekonomikoa apurtzen dute.

Enplegu arloko aldaketek gizarte talde berri bat ere sortu dute: langile pobreak. Hau da, naiz eta lanean egon eta soldata bat jaso pobrezia egoera gainditzea lortzen ez duten familiak. Esan beharra, langile pobreen sorrera ez dela krisiaren garaikoa. Mende honetako lehen urteetan ere errealitate hau aipatzen duten artikulu, ikerketa eta idatzi ugari aurkitu ditzakegu.

Enpleguaren arazo hauek ez dituzte momentuzko pobrezia egoerak bakarrik sortzen, etorkizuna ere zalantzan jartzen digu: nolakoak izango dira bihar egungoko pentsioak beharrezko kotizazioak ezin izan ba dira egin?.

Gizarte Modernoak, Ongizate Estatuaren bidez, bi bide nagusi eriki ditu diru sarreren eskubidea garatzeko: enplegu duina sustatu eta lan munduan oinarritutako Segurantza Soziala Sistema antolatu, enplegua posible ez den uneetan, langileei eta bere familiei diru sarrerak bermatzeko ( pentsio mota desberdinen bidez, bai kotizaziopekoak baita kotizazio gabekoak).

Bata edo bestea ezinezkoa denerako, babes ekonomikorako azken sistema bat ere eraiki dugu: Gutxiengo Errenta Sistema. Euskadiren kasuan, 80 hamarkadan bizi genuen krisiaren testuinguruan sortutakoa, lehenetarikoak izanik honelako tresna bat eraikitzen. Gaur egungo Diru Sarrerak Bermatzeko Errenta (DBE)-ren zutabeak orduan jarri ziren.

Lan munduak eta Gizarte Segurantzaren sistemak funtzionatzen dutenean hiritar gehiengoak, azken babes ekonomikoaren sistema hau hondar-sistema bat moduan hartzen dugu, “beste batzuei pasatzen zaien gauza hori”. Arazoren bat konpontzen duten bitartean, edo kotizaziopeko pentsioak agortu eta lan mundura berriro sartzen diren bitartean jasotzen duten laguntza bat. “Gehienari” gertatzen ez zaigun gauza bat. Pobrezia guregandik urrun ikusten dugu. Dena den, gutxi batzuentzat eta epe baterako.

Baina gaur egun, lan bat aurkitzea ez da askotan nahikoa pobreziatik ateratzeko (BDE %18a gutxi gora behera, soldata baxuak hornitzeko erabiltzen da), denbora luzeko langabeziak Gizarte Segurantzaren prestazio ekonomikoak (daudenean) agortu egiten ditu, eta alarguntasun eta erretiro pentsio batzuk gaur egun (eta zer esan bihar egunekoak!) ez dira nahikoak pobrezia muga gainditzeko (DBE-ren %26 hartzaile pentsionistak dira[[1]](#footnote-1)).

Gauzak honela, garrantzitsua da konturatzea, DBE ez dela “laguntza” bat, baizik eta pertsonok daukagun eskubide bat; duintasunez bizitzeko gutxiengo errekurtso batzuk beharrezkoak direla, eta eskubide hori onartzen dugun gizarte baten bizi garelako. Lanaren bidez, Gizarte Asegurantzaren bidez, edo Gutxiengo Errenta Sistema baten bidez (lehenengo bide biak agortuta daudenean).

Lanaren egoera ikusita eta eredu ekonomikoa nondik nora joango den arabera, gehiengoko enplegu duinaren helburua urrun dago. Populazioaren diru sarreren iturria eta nahikotasuna gizarte arazo bat izango dugu luzerako. DBE-ren sistema gero eta beharrezkoa izango dugu gure artean bizi duinari lotutako diru sarreren eskubidea bermatzeko.

Baina lanaren funtzio soziala ez dago bakarrik errenta sistema ekonomikoarekin lotuta. Honetaz aparte, beste helburu garrantzitsu batzuk ere betetzen ditu (edo bete behar lituzkeelakoan eraiki dugu gure eredu soziala ):

* Onarpen soziala, estatusa.
* Errealizazio pertsonala, autonomia, auto-estimua.
* Gizarte partaidetza produkzioaren bitartez. Gizarte garapenerako kontribuzio pertsonala. Kontribuzio ekonomikoa (aberastasunaren sormenean eta banaketan zergaren bidez), eta ondasun, zerbitzu eta jakintzaren produkzioan eta transmisioan.

Enplegu sistemari balore ekonomikoak, pertsonalak eta sozialak eman dizkiogu.

Enplegu sistema honek dituan krisi sakonarekin (krisia baino eredu aldaketa baten aurrean gaudela esango nuke), funtzio ekonomikoak bakarrik ez daude arriskuan,baizik eta aipatutako beste balore eta funtzioak ere. Beraz, gutxiengo diru sarreren sistema batez aparte, enpleguari eman diogun beste balore eta rolak berreskuratu behar ditugu; baita enpleguaz aparte, beste esparru berriak ere eraiki baloratu eta onartu.

Enplegu nahikoa eta behar den modukoa denontzat egon ezik, eta beharrezkoa den gutxiengo diru sarreren sistema bat edukita, nola lortu beste guztia?, hau da: onarpen soziala, errealizazio pertsonala eta gizarte partaidetza?

Galdera honi erantzun bat, irtenbide bat (edo gehiago) eman behar diegu, norberaren burua eta beste batzuena ez errudun-etsitzeko DBE jasotzeko zorian gaudenean. DBE sistemak diru sarreren arazoari erantzuten dio, horretarako dago; pobreziari aurre egiteko azken tresna. Bestela, pentsa dezagun sarrerarik ez izatea zer den (norberarentzat eta gizartearentzat) .

Beste galderen erantzuna oraindik zabalik dago, baina ezin diogu eskatu DBE sistemari erantzun guztiak ematea. Oraindik gizarte moduan bide berriak eraiki behar ditugu, baina lortu duguna suntsitu barik.

Ana Sofi Telletxea

1. 2014 abenduren datuak. Iturria: Lanbide. [↑](#footnote-ref-1)